Ich, Felicita Gelttingerinn, thuͤn kundt ✳ unnd zewùssend allermaͤncklichem, ✳ alssz ich dann ussz sundren ursachen,
mich darzuͤ bewegennd, ✳ in den willenn komen bin, ✳ mich von dem gotzhusz Kùngsfeldenn zefuͤgenn ✳ unnd den wàlttlichenn stàtt anzuͤnemmen. ✳ dàhar sich nun begaͤbenn, ✳ das mit mir des guͦts halb, ✳ so ich an barem geltt, ✳ cleider
unnd cleinetternn, ✳ ouch in libdinngs wisz, ✳ in soͤlich gotzhussz gebraucht, ✳ soͤllicher gestaltt verkommen ist, ✳ das mich
wol benuͤgt. ✳ harum̄b mich dà gegenn ✳ schuldigenn pflichtenn nàch ✳ zuͦ erzöugenn, ✳ so sag ✳ unnd laussen ich
das obbemeldt gotzhussz, ✳ ouch dero castenvoͤgtt, ✳ verwaltter ✳ unnd inhaber ✳ unnd dero nàchkommēn ✳ fùr mich und
min erbenn ✳ unnd alle die, ✳ so dissz sach mag beruͤrenn, ✳ obbemelts mins zuͤ gebrauchtenn guͦts, ✳ libdinngs, ouch
kleinetter ✳ unnd cleider halb ✳ quitt, ✳ ledig ✳ unnd lossz, ✳ allso das sy darum̄b yetz ✳ unnd hienach ✳ geruͤwigett
unnd unersuͦcht sin ✳ unnd belibenn, ✳ ouch ich dahàr ✳ an dasselb gotzhussz ✳ dheinn witter vordrung, ✳ anspràch
noch geraͤchtikeitt ✳ habenn ✳ noch fùrnaͤmmen, ✳ sunder dasselb gotzhussz minetthalb ✳ in allwaͤg unbeladenn ✳ und
unangevochtenn soͤlle belibenn, ✳ ungehindrett ✳ disz alles, ✳ so ich dàrwider zuͤ hilff, ✳ schirm ✳ unnd hanndthabung
bruchenn, ✳ damit ich dasz obbemeldtt gotzhusz ✳ unruͤwigenn ✳ unnd anspraͤchenn moͤchte, ✳ dann ich mich desselbenn
ouch alles fùnd, ✳ usszzùgg ✳ unnd gevaͤrd, ✳ dispensationn, ✳ ouch geistlicher ✳ unnd waͤtltlicher ✳ frygūng ✳ unnd fùraͤ¬
chung, ✳ wie ✳ oder ussz wasz grunds ✳ die uszgebraucht unnd erlannget moͤchtenn werdenn, ✳ unnd besunder ouch des ✳
reͣchtenn, ✳ so ein gemeine verzichūng ✳ àn vorganng einer sunderbarenn ✳ alls unnùtz widerspricht, ✳ enntzigen und
begaͤbenn hab, ✳ alles in uffraͤchtenn, guͦttenn trùwenn ✳ unnd mit hannd ✳ unnd gwaltt ✳ miner frùndtschaft gehandlett ✳ unnd volzogenn. ✳ ich, Magdalena Gelttingerinn, bekenn fùr mich, ✳ Cristoff von Gelnitz, ✳ minen elichenn
gemachell, ✳ unnd Uͦlrichenn Gelttingern̄, ✳ minen bruͦder, ✳ alls volmaͤchtige gwalthaberinn ✳ unnser aller, ✳ das disz
alles ✳ obangezoͤugter gestaltt ✳ beschaͤchenn ✳ unnd mit obbemeldtter unnser schwester ✳ unnd unnser aller ✳ guͤttenn gunst,
wùssen ✳ unnd willenn beschlossenn ist. ✳ unnd hab ouch ich, gemelte Magdalena Gelttingerin, ✳ ussz empfaͤlch und
abwaͤsenn ✳ mines gemachels ✳ unnd bruͦders ✳ von iro ✳ unnd miner wegenn, ✳ mit sampt miner schwester, ✳ unns
alle ✳ unnd unnser erbenn ✳ desz zeùbersagennde so obstàtt ✳ dem zuͦ bestannd ✳ unnd sicherheitt ✳ ussz gebrust eygens
sygells ✳ mit ernnst gebaͤttenn ✳ unnd erbaͤttenn ✳ den ersammen, frommen ✳ Hannsen Bùrrer, burger zuͤ Brugg,
altt hoffmeister des gotzhusz Kùngsfeldenn, ✳ das er sin eygenn insigell ✳ fùr unnsz offennlich gehaͤnnckt hàtt
an disenn brieff. ✳ dasz ich, gemeltter ✳ Hanns Bùrrer, bekenn getànn habenn, ✳ doch mir, ✳ minen erbenn und
nàchkommēn ✳ gaͤgenn mencklichenn ✳ inallwaͤg ✳ unvergriffenn, ✳ unersucht, ✳ unnaͤchteilig ✳ unnd ganntz àn allenn
schadenn ꝫcꝭ. gebenn ✳ unnd beschächenn ✳ uff sannt Johanns, ✳ desz heligenn toͤuffers, abennd, ✳ von xp̄i unnsers herrn̄
geburt zaltt ✳ fùnffzächenhundert zwaͤnntzig unnd vier jàr.